b'\n_START_ARTICLE_\nMr. Methane\n_START_PARAGRAPH_\nMr. Methane (oik. Paul Oldfield, 1966 Macclesfield, Britannia) on brittil\xc3\xa4inen petomaani eli pierutaiteilija, joka aloitti esiintymisens\xc3\xa4 vuonna 1991. H\xc3\xa4n sanoo olevansa maailman ainoa ammattilainen petomaani._NEWLINE_Oldfield l\xc3\xb6ysi petomaanin lahjansa 15-vuotiaana, kun h\xc3\xa4n harjoitti joogaa. Seuraavana p\xc3\xa4iv\xc3\xa4n\xc3\xa4 h\xc3\xa4n n\xc3\xa4ytti kavereilleen osaavansa p\xc3\xa4\xc3\xa4st\xc3\xa4\xc3\xa4 20 pierua minuutissa. Tempun suosion vuoksi h\xc3\xa4n alkoi esitt\xc3\xa4\xc3\xa4 sit\xc3\xa4 useamminkin. T\xc3\xa4ss\xc3\xa4 vaiheessa Oldfieldist\xc3\xa4 ei kuitenkaan tullut viel\xc3\xa4 ammattilaista, vaan h\xc3\xa4n meni t\xc3\xb6ihin Britannian rautateille, edeten urallaan lopulta junankuljettajaksi. V\xc3\xa4itet\xc3\xa4\xc3\xa4n, ett\xc3\xa4 h\xc3\xa4nen rautatieuransa loppui, kun h\xc3\xa4nen junansa karkasi h\xc3\xa4nelt\xc3\xa4 Sheffieldin asemalla. Oldfield jatkoi esityksi\xc3\xa4\xc3\xa4n ja sana h\xc3\xa4nen poikkeuksellisista kyvyist\xc3\xa4\xc3\xa4n levisi. 1980-luvun lopussa h\xc3\xa4n ty\xc3\xb6skenteli Buxtonin asemalla Derbyshiress\xc3\xa4, jossa h\xc3\xa4n tapasi junakuljettajan nimelt\xc3\xa4 Paul Geneders, joka soitti The Screaming Beavers nimisess\xc3\xa4 soul/blues-coveryhtyeess\xc3\xa4. Genders pyysi Oldfieldin esiintym\xc3\xa4\xc3\xa4n er\xc3\xa4\xc3\xa4nlaisena vierailevana artistina yhtyeens\xc3\xa4 esityksiss\xc3\xa4. Yleis\xc3\xb6 rakasti Oldfieldin show\xe2\x80\x99ta, ja t\xc3\xa4st\xc3\xa4 h\xc3\xa4n sai idean yritt\xc3\xa4\xc3\xa4 petomaanin ammattiuraa._NEWLINE_Lavalla Mr. Methane esiintyy kirkkaassa vihre\xc3\xa4-purppurapuvussaan maskin takana, jolloin h\xc3\xa4n n\xc3\xa4ytt\xc3\xa4\xc3\xa4 jonkinlaiselta supersankarilta. Uransa alkuvaiheessa, vuonna 1990, h\xc3\xa4n esiintyi brittiyhtye Macc Ladsin l\xc3\xa4mmittelij\xc3\xa4n\xc3\xa4. Kyseinen yhtye teki h\xc3\xa4nest\xc3\xa4 my\xc3\xb6s kappaleen nimelt\xc3\xa4 Mr. Methane. Seuraavana vuonna Mr. Methanesta tuli t\xc3\xa4ysp\xc3\xa4iv\xc3\xa4inen ammattilainen, ja h\xc3\xa4n esiintyi Euroopassa, Pohjois-Amerikassa, Aasiassa sek\xc3\xa4 Australiassa. Esiintymispaikkoihin ovat kuuluneet esimerkiksi Just for Laughs -festivaali Montrealissa, Edinburgh Fringe ja Melbourne International Comedy Festival. Lis\xc3\xa4ksi h\xc3\xa4n esiintyi lukuisissa televisio- ja radio-ohjelmissa, mukaan lukien ohjelmat Eurotrash, TFI Friday, The Slammer sek\xc3\xa4 Howard Sternin tv-show\xe2\x80\x99t. Ruotsissa Mr. Methane sai erityist\xc3\xa4 mainetta esiintyess\xc3\xa4\xc3\xa4n Robert Aschbergin ohjelmissa. H\xc3\xa4n on esiintynyt my\xc3\xb6s Suomen televisiossa, Ten Years Productionin \xc3\x84l\xc3\xa4 katso -ohjelmassa, sek\xc3\xa4 vuonna 2010 Jim Salabimin Taikashow -ohjelmassa. Vuonna 2013 Mr Methane esiintyi Utaj\xc3\xa4rvell\xc3\xa4 j\xc3\xa4rjestetyss\xc3\xa4 Pierun MM-kisassa. H\xc3\xa4n ei osallistunut itse kilpailuun._NEWLINE_Vuonna 1998, BBC News reportoi, ett\xc3\xa4 vakuutusyhti\xc3\xb6t olivat kielt\xc3\xa4ytyneet vakuuttamasta Mr. Methanen takamusta. Julkaisemillaan levyill\xc3\xa4 Mr. Methane on esitt\xc3\xa4nyt takamuksensa avustuksella erilaisia kappaleita, kuten Tonava kaunoinen, Orkesterialkusoitto 1812 ja otteita Joutsenlammesta. Tuottajana h\xc3\xa4nell\xc3\xa4 on ollut toisinaan Jethro Tullin entinen rumpali, Barriemore Barlow, joka on toiminut my\xc3\xb6s h\xc3\xa4nen managerinaan.'